Jurinová, Erika, podpredsedníčka NR SR (2013-02-13):
Vážený pán predseda, pána ministra ešte stále nemáme, vážené kolegyne, kolegovia, dovoľte aj mne, aby som v skratke, aby som sa v skratke vyjadrila k návrhu novely zákona o verejnom obstarávaní. Som rada, keď sa na svoje vystúpenia môžem v kľude pripraviť a mám možnosť si zákon aj poctivo naštudovať. Žiaľ, vláda v tomto prípade zvolila neférový proces. Včera sme o tom celé poobedie rozprávali, ktorý dáva opozičných poslancov do veľmi nepríjemnej situácie. My nemáme k dispozícii ani ministerské právne sekcie, no napriek tomu máme diskutovať o tejto komplexnej a dôležitej oblasti. Zopakujem, že ide o veľmi neférový postup. Cieľom tejto malej novely má byť umožnenie rýchlejšieho čerpania eurofondov. Je to dôležitý cieľ, ale čerpanie eurofondov nemôže valcovať všetko ostatné. Rovnako dôležité je, aby verejné prostriedky boli vynakladané efektívne. Obávam sa, že v tejto novele je však zopár ustanovení, ktoré v mene rýchleho čerpania eurofondov môžu vážne ohroziť efektívne používanie našich spoločných peňazí. V krátkosti ich predstavím. Predmetom tejto novely je okrem iného aj zjednotenie námietkového procesu. Rozumiem vašej snahe zrýchliť tento proces, ale rýchlosť nemôže ísť na úkor efektivity. Nerozumiem napríklad tomuto ustanoveniu: „Kontrolovaný môže uzavrieť zmluvu, koncesnú zmluvu alebo rámcovú dohodu s úspešným uchádzačom alebo uchádzačmi aj pred dňom právoplatnosti rozhodnutia o námietkach, ak to vyžaduje verejný záujem. Proti takémuto rozhodnutiu úradu nemožno podať opravný prostriedok.“ Ide o novelizačný bod 37. Ako presne bude definovať, ako budeme definovať verejný záujem? Kto o tom bude rozhodovať? A je rýchle obstarávanie vo verejnom záujme viac ako transparentné a efektívne nakladanie s verejnými prostriedkami? Znamená zjednotenie námietkového procesu to, že obstarávanie prebehne aj bez rozhodnutia námietok v mene verejného záujmu a neskôr budeme vracať prostriedky späť do Európskej únie? Prípadne prehrávať súdne spory s oprávnenými víťazmi verejných obstarávaní? Druhá vec, ktorá vzbudzuje otázniky vo mne. Čestné vyhlásenia vyzerajú na papieri tiež ako veľmi rozumný nápad. Znížia administratívnu záťaž na poctivých podnikateľov. Ja sa však obávam o tých nepoctivých. „Obstarávanie sa nebude považovať za diskriminačné, ak sa ho zúčastní aspoň päť uchádzačov.“ Povedzme, že niekto naozaj vytvorí diskriminačné kritériá a k tomu dodá štyri fiktívne čestné vyhlásenia a jedného reálneho dohodnutého záujemcu; o tomto tu už tiež kolegovia rozprávali. Obstarávanie prebehne, na prvý pohľad bude vyzerať, že prebehla reálna súťaž, no bude sa jednať o dohodnutý obchod a zneužívanie verejných prostriedkov. Novelizačný bol 39. Ďalší bod. Ex ante kontrola je taktiež téma, o ktorej počúvame veľmi dlho. Zaujímala som sa o túto problematiku aj vo svojej interpelácii, ktorú som poslala pani Táborskej, predsedníčke ÚVO. V jej odpovedi sa píše, že ex ante kontrola, tak ako bola upravená vo vtedajšej bývalej, teda predchádzajúcej verzii návrhu novely zákona, bola v rozpore s európskymi smernicami. Okrem toho, že sama povedala, že si nevie predstaviť, ako by ju zatiaľ aspoň v súčasných podmienkach vedeli vykonávať. Takže neviem, aký dlhý čas bude potrebný na to, aby sa úrad dostal k tomu, že bude vedieť naozaj vykonávať tieto kontroly. Ako vieme, právo na námietku voči postupu obstarávateľa nemôže byť obmedzené. Dúfam, že ustanovenia v tomto návrhu sú v súlade s právom Európskej únie. Lebo ak výsledkom tohto zrýchleného konania majú byť žaloby, tak je to len ďalším dôkazom nesprávnosti a zbrklosti tohto celého procesu. Posledným z bodov, ktorý ma v tomto prípade zaujal, je riadna súčinnosť, pojem „riadna súčinnosť“. V novele sa píše, že „poskytovateľ musí zabezpečiť riadnu súčinnosť, inak obstarávateľ môže uzavrieť zmluvu s ďalším v poradí“. Čo presne znamená tento vágny pojem „riadna súčinnosť“? Odpisovať si maily načas, stretnúť sa na požiadanie? Aká miera problémov v súčinnosti oprávni obstarávateľa vyhlásiť víťaza súťaže za nesúčinného? Ja rozumiem tomu, že naozaj niekedy môže dochádzať k problémom aj v tejto oblasti. A kritériá nesúčinnosti musia byť však dané jasne. Pán minister, v tejto krajine už vyhrávajú obstarávania aj štvrtí. Niektoré dokonca najnevýhodnejšie ponuky. Máme tu opakujúce sa škandály spojené s obstarávaním. V čase hospodárskych problémov a uťahovania si opaskov si ľudia zaslúžia kvalitný zákon, ktorý zabezpečí efektívne nakladanie s verejnými prostriedkami, a obávam sa, že tento zákon tieto očakávania nespĺňa. A preto ho ani nemôžem podporiť. Ďakujem pekne.